NEUVOSTON PÄÄTELMÄT,

annettu 22 päivänä syyskuuta 1997,

koulutuksesta, tieto- ja viestintätekniikasta sekä opettajankoulutuksesta tulevaisuudessa (97/C 303/03)

EUROOPAN UNIONIN NEUVOSTO, joka

ottaa huomioon koulutusalan multimediaohjelmistosta 6 päivänä toukokuuta 1996 annetun neuvoston päätöslauselman; toteaa, että päätöslauselmassa kiinnitetään runsaasti huomiota tieto- ja viestintätekniikkaan (ICT) sekä opettajien koulutukseen ja että siinä korostetaan erityisesti, että on käytettävä uusia pedagogisia työskentelymenetelmiä, annettava opettajille tieto- ja viestintätekniikan käytön etuja koskevaa koulutusta ja saatava heidät osallistumaan aktiivisesti opetuksellisten tietokoneohjelmistojen tuotantoon,

ottaa huomioon opetuksellisia tietokoneohjelmistoja ja multimediaa käsittelevän komission asiantuntijatyöryhmän selonteon (komission yksiköiden valmisteluasiakirja - heinäkuu 1996); toteaa, että selonteossa katsotaan tieto- ja viestintätekniikan osalta puutteellisen opettajankoulutuksen haittaavan merkittävästi opetuksellisten tietokoneohjelmistojen laajaa käyttöä koulutuslaitoksissa,

ottaa huomioon komission toimintasuunnitelman "Oppiminen tietoyhteiskunnassa"; toteaa, että komissio esittää toimintasuunnitelmassa ennakoivasti opettajankoulutukseen kahdenlaisia toimia: yhteisön ohjelmien käyttöä opettajankoulutukseen liittyvissä hankkeissa ja opettajakoulutusverkoston perustamista,

ottaa huomioon tieto- ja viestintätekniikan vaikutuksista yhteiskunnan kehitykseen tehdyt analyysit, joista ilmenee, että tieto- ja viestintätekniikka on tekijä, joka voi aiheuttaa huomattavia muutoksia nykypäivän yhteiskunnassa; toteaa, että tähän voidaan viitata kehityksenä kohti informaatioyhteiskuntaa tai, yleisemmin, tietoyhteiskuntaa,

ottaa huomioon, että koulutusjärjestelmät Euroopan unionin yhteiskunnissa käyvät läpi tietoyhteiskunnan syntymiseen reagoivaa ja siitä hyötyvää muutosprosessia; toteaa, että tästä syystä kahta kysymystä voidaan pitää tärkeinä sekä jäsenvaltioiden että Euroopan unionin tasolla:

- miten koulutus voi olla vaikuttava tekijä informaatioyhteiskuntaa tai tietoyhteiskuntaa edelleen kehitettäessä ja miten sillä voidaan valmistaa kaikkia kansalaisia sellaiseen yhteiskuntaan?

- miten tieto- ja viestintätekniikalla voidaan edistää korkealaatuista koulutusta?

ottaa huomioon, että koulutuksella on edelleen tietyt pedagogiset tavoitteet ja tehtävä, joka liittyy yksilön sosiaaliseen, kulttuuriseen ja persoonallisuuden kehitykseen, ja tunnustaa, että tieto- ja viestintätekniikalla voidaan erittäin merkittävässä määrin osallistua tämän tehtävän täyttämiseen,

ottaa huomioon sen laajalti hyväksytyn näkemyksen, jonka mukaan opettajalla/kouluttajalla on suurin merkitys koulutuksen mukautuessa yhteiskunnan uusiin vaatimuksiin; toteaa, että sama pätee tieto- ja viestintätekniikan mahdollisuuksiin koulutuksen kehittämisessä; toteaa voitavan olettaa, että luokanopettajalla on jatkuvasti tärkeä tehtävä koulutuksen laadun toteuttamisessa; opettajien koulutuksessa uusien tekniikkojen hallitsemisen ei pitäisi olla ainoa tavoite, vaan olisi myös annettava tietoja näiden tekniikkojen vaikutuksesta lapsen oppimisprosessiin; korostaa, että perinteisten välineiden kuten kirjojen lisäksi (teknisessä ja pedagogisessa mielessä) laadukkaiden opetuksellisten multimediaohjelmistojen ja -palvelujen saatavuus on tärkeää laadukkaan koulutuksen edelleen kehittämiselle,

toteaa, että epätietoisuus informaatioyhteiskunnan tai tietoyhteiskunnan tarkoista piirteistä tekee vaikeaksi kehittää yleisiä malleja tulevaisuuden oppimisympäristölle ja opettajien/kouluttajien koulutukselle; toteaa, että laajalti kannatetaan kuitenkin näkemystä, jonka mukaan oppimisprosessi muuttuu enemmän oppimis- ja vähemmän opetuskeskeiseksi (tarjoten siten mahdollisuuksia eriyttämiseen ja yksilöllistämiseen), ja että opettajan/kouluttajan tehtävät ja ammatti muuttuvat huomattavasti tulevaisuudessa ja että opettaja/kouluttaja joutuu täyttämään merkittäviä uusia vaatimuksia,

toteaa jäsenvaltioiden toteuttaneen ja toteuttavan toimenpiteitä opettajien/kouluttajien perus- ja jatkokoulutuksessa tieto- ja viestintätekniikan hyödyntämiseksi sekä varmistaakseen koulutuslaitosten tekniset valmiudet kasvattaa oppilaat/opiskelijat tietoyhteiskuntaan,

ottaa huomioon olemassa olevan ja jatkuvan yhteistyön komission ja muun muassa eurooppalaisten opettajankoulutuksen alalla toimivien järjestöjen välillä,

korostaa, että on erittäin tärkeää, että jäsenvaltiot sekä Euroopan unioni kokonaisuutena kohdistavat edelleen merkittävästi huomiota ja ponnistuksia opettajien/kouluttajien tieto- ja viestintätekniikkaa koskevaan koulutukseen ja pätevöittämiseen, ja että koulutuksella ja pätevöittämisellä on annettava opettajille/kouluttajille valmiudet menestyksekkäästi

- valmistaa oppilaita/opiskelijoita tulevaan informaatioyhteiskuntaan tai tietoyhteiskuntaan ja

- käyttää tarvittaessa apuna tieto- ja viestintätekniikkaa koulutuksen laadun ja saatavuuden parantamiseksi,

korostaa, että edellä mainittu ei koske ainoastaan opettajien/kouluttajien peruskoulutusta vaan on erittäin tärkeää myös jo koulutusjärjestelmässä toimivien opettajien/kouluttajien jatko- ja täydennyskoulutuksen kannalta,

toteaa, että opettajankoulutuslaitokset eivät yksin voi keksiä uutta lähestymistapaa opetuskäytäntöihin ja että koulutuksen sisällöllisen ajanmukaistamisen on lähdettävä koko koulutusjärjestemästä (joka on osa yhteiskunnallista kehitystä); korostaa, että kaikkien koulutusprosessiin osallistuvien olisi oltava mukana asianmukaisen uuden opetuskäytännön kehittämisessä (opettajien, oppilaiden, oppijoiden, opettajankouluttajien, koulutuslaitosten, päättäjien, tutkijoiden, paikallisten yhteisöjen, vanhempien, opetuksellisten multimedia- ja tietokoneohjelmistojen kehittäjien); korostaa, että hallitusten on luotava puitteet ajanmukaistamiselle ja muutokselle ja että opettajien tueksi tietoyhteiskuntaan siirryttäessä tarkoitetuissa toimenpiteissä otetaan huomioon jatkuvuuden tärkeys ja valmistellaan painopisteen siirtymistä yksilölliseen oppimiseen, unohtamatta oppilaiden henkilökohtaista ja sosiaalista kehitystä,

korostaa, että epätietoisuus tulevaisuuden oppimisympäristön tarkasta luonteesta osoittaa, kuinka tärkeää on tulevaan kehitykseen joustavasti mukautuva strategia, esimerkiksi uusia käytäntöjä luovien hankkeiden (jotka tuovat esiin joitakin tulevaisuuden mahdollisuuksia) edistäminen,

ottaa huomioon, että tutkimukset osoittavat jäsenvaltioissa olevan monella tavalla ilmeneviä koulutuksellisia eroja sukupuolten välillä. Huomattavat sukupuolten väliset erot opiskelijoiden osallistumisessa matematiikan ja tiedeaineiden opetukseen sekä tieto- ja viestintätekniikan alalla voivat vaikuttaa jatko-opintoihin ja -koulutukseen pääsyyn sekä uramahdollisuuksiin; ottaa huomioon, että kaikkien toimenpiteiden yhteydessä on tarvittaessa toivottavaa vaikuttaa riittävästi sukupuolijakaumaan tasapuolisempien mahdollisuuksien tarjoamiseksi,

ottaa huomioon, että tieto- ja viestintätekniikan ja koulutuksen suhteessa on eurooppalainen ulottuvuus; kaikki jäsenvaltiot kohtaavat tällä alalla samankaltaisia pulmia; korostaa, että tietoja vaihtamalla ja ottamalla oppia kokemuksista, olivatpa ne myönteisiä tai kielteisiä, voidaan saavuttaa merkittäviä etuja tieto- ja viestintätekniikan sekä koulutuksen aloilla,

ottaa huomioon, että opetuksellisten multimediaohjelmistojen ja -palvelujen markkinoilla on eurooppalainen ulottuvuus; on mahdollista rohkaista sellaisten eurooppalaisten opetuksellisten tietokoneohjelmistojen kehittämistä, joissa Euroopan kielellinen ja kulttuurinen monimuotoisuus riittävästi heijastuisi; toteaa, että opettajien ja koulutuslaitosten on voitava osallistua asianmukaisella tavalla opetuksellisten multimedia- ja tietokoneohjelmistojen kehittämiseen tarvittaessa yhteistyössä kaupallisten toimijoiden kanssa,

korostaa sitä merkitystä, joka on jäsenvaltioiden ja komission yhteisillä pyrkimyksillä luoda Eurooppaan koulujen välisiä verkkoja muun muassa osana "Oppiminen tietoyhteiskunnassa" -toimintaohjelman täytäntöönpanoa, ja

toteaa, että tieto- ja viestintätekniikan sekä koulutuksen osalta seuraavista olettamuksista vallitsee laaja yksimielisyys:

- tieto- ja viestintätekniikan kehitys näyttää johtavan yhteiskunnan perustavaa laatua oleviin muutoksiin, vaikkakin muutosprosessi voi olla asteittainen,

- tieto- ja viestintätekniikka vaikuttaa yhä enemmän perheiden, ammatti-ihmisten, oppilaiden ja opiskelijoiden jokapäiväiseen ympäristöön,

- tieto- ja viestintätekniikkaa käytetään koulutuksessa lisävälineenä, josta on apua koulutuksen laadun parantamisessa, sekä oppilaiden ja opiskelijoiden valmistamiseksi tietoyhteiskuntaan; tieto- ja viestintätekniikka on kuitenkin väline eikä itsetarkoitus,

- opettajien/kouluttajien peruskoulutukseen ja jatkokoulutukseen sekä koulutuslaitoksista vastaavien koulutukseen on tässä suhteessa panostettava merkittävästi ja jatkuvasti,

KEHOTTAA JÄSENVALTIOITA:

omien kansallisten poliittisten ja julkisen talouden järjestelmiensä sekä oikeus-, koulutus- ja ammattikoulutusjärjestelmiensä puitteissa ja rajoissa

- lisäämään eurooppalainen ulottuvuus tieto- ja viestintätekniikan sekä koulutuksen aloilla, erityisesti opettajien/kouluttajien sekä perus- että jatkokoulutuksen alalla laadittavien strategioiden kehittämiseen ja toteutettavaan toimintaan

- kannustamaan ja edistämään korkealaatuisten opetuksellisten multimediaohjelmistojen ja -palvelujen saatavuutta; tässä yhteydessä tarvitaan merkittäviä ponnistuksia tutkittaessa, miten voidaan suojella koulutuslaitoksia sekä oppilaita sellaiselta ei-toivotulta materiaalilta, jota on saatavilla Internetissä

- kannustamaan opettajankoulutuslaitosten tai muiden keskeisten koulutuksen ja tieto- ja viestintätekniikan laitosten ja elinten osallistumista Euroopan tason verkostoihin, joiden tarkoituksena on yhteistyö, tietojenvaihto ja toisten kokemuksista oppiminen nykyisen ja innovatiivisen tieto- ja viestintätekniikan käytön alalla koulutuksessa

- kannustamaan tarvittaessa julkisen sektorin yhteistyötä yksityisen sektorin kanssa koulutuksen sekä tieto- ja viestintätekniikan alalla, erityisesti multimediaohjelmistojen ja -palvelujen kehittäjien kanssa,

KEHOTTAA KOMISSIOTA:

Käyttäen hyväksi koulutusta koskevia, voimassa olevia yhteisön ohjelmia ja muita asiaankuuluvia yhteisön toimia ja aloitteita, ja olemassa olevista kyseisten ohjelmien avulla edistetyistä hankkeista ja verkoista saatujen kokemusten perusteella

- kannustamaan tieto- ja viestintätekniikan koulutuskäyttöön erityistä huomiota kiinnittävien jäsenvaltioiden perus- ja jatkokoulutusta antavien opettajankoulutuslaitoksien Eruoopan tason verkostoitumista; verkostoitumisen olisi tarjottava puitteet jäsennellylle yhteistyölle tietojen vaihtoa ja kokemuksista oppimista varten; verkostoitumista voitaisiin käyttää myös pilottihankkeiden käynnistämiseen opettajien perus- ja jatkokoulutuksen ja tieto- ja viestintätekniikan alalla sekä sen edistämiseen, että koko tieto- ja viestintätekniikka käyttävä koulutusyhteisö voisi vaivattomasti hyödyntää korkealaatuisia koulutus- ja tutkimusvoimavaroja

- kannustamaan tarvittaessa jäsenvaltioiden, laitosten ja oppimaterialikustantajien välistä yhteistyötä eurooppalaisella tasolla sellaisten opetuksellisten multimediaohjelmistojen tuotannossa; joissa Euroopan kielellinen ja kulttuurinen monimuotoisuus voi heijastua asianmukaisesti; toimittamaan näin ollen asiaankuuluvat tiedot ja tilastot opetuksellisten multimediaohjelmistojen ja -palvelujen nykyisistä ja tulevista Euroopan markkinoista

- antamaan neuvostolle edellä mainittuja toimia koskeva kertomus viimeistään 31 päivänä joulukuuta 1998, jotta neuvosto voi yleisesti arvioida näiden toimien tuloksia.